**Zmluva o spolupráci**

**pre účely realizovania programu FinQ**

*uzatvorená podľa § 51 a nasl. Občianskeho zákonníka, zákon č. 40/1964 Zb. v znení neskorších predpisov*

*medzi nasledovnými zmluvnými stranami:*

**Realizátor:**

názov: Obchodná akadémia, Komenského 3425/18, 075 42 Trebišov

IČO: 00162213

sídlo: Komenského 3425/18, 075 42 Trebišov

štatutárny orgán: riaditeľka Ing. Marcela Rabatinová

adresa elektronickej pošty: skola@oatv.edu.sk

tel. číslo: 056 6726590

(ďalej len „**škola“**)

a

**Poskytovateľ:**

názov: **Nadácia Slovenskej sporiteľne**

IČO: 30 856 868

sídlo: Tomášikova 48, 832 73 Bratislava

štatutárny orgán: správkyňa nadácie Mgr. Barbara Henterová

adresa elektronickej pošty: kovalova.jana@slsp.sk

koordinátor zvolený štatutárnym orgánom: Jana Kovaľová, koordinátorka FinQ

tel. číslo: 0910 685 784

(ďalej len „**nadácia“**)

realizátor a poskytovateľ v ďalšom texte spolu aj ako „**zmluvné strany**“

**Preambula**

1. Zmluvné strany uzatvorili tento právny úkon na základe prejavenia predbežného záujmu školy formou vyplnenia prihlášky. Prihlasovanie škôl do programu FinQ prebieha kontinuálne v rámci kalendárneho roka zaslaním prihlášky zverejnenej na stránke [www.finq.sk](http://www.finq.sk). Prihlášky sú priebežne zaznamenávané a výber škôl do programu FinQ sa uskutočňuje raz ročne, podľa plánu implementácie programu FinQ do školského roku 2025/2026. Pre školský rok 2021/2022 bolo vybraných 60 nových škôl a 25 škôl z pilotného overovania, ktoré v programe FinQ pokračujú.
2. Účelom tejto zmluvy je presnejšie vymedzenie podmienok, na základe ktorých bude program FinQ v školách realizovaný.

**Čl. I.**

**Úvodné ustanovenia**

1. Nadácia Slovenskej sporiteľne je vlastníkom a poskytovateľom programu FinQ. Nadácia ponúka inovatívny prístup ku kurikulárnym zmenám. Nadácia sa v programe FinQ zaoberá rozvojom finančného vzdelávania a finančnej kultúry, pričom na rozvoj programu využíva unikátnu metodológiu DaCoSiDe. Táto metodológia, ktorej vlastníkom je Eduawen Europe vychádza z rozvoja dispozícií poznania a sociálnej interakcie, ktoré sú kognitívne odstupňované na škále Spoločného európskeho referenčného rámca pre jazyky A1 až C2.
2. Program FinQ, ktorý je inovatívnym programom Nadácie Slovenskej sporiteľne v oblasti zvyšovania finančnej kultúry žiačok a žiakov, pedagogických zamestnancov a vedenia škôl prinesie školám komplexný program rozvoja kompetencií žiakov potrebných pre 21.storočie v kontexte finančného vzdelávania.
3. Primárnym cieľom programu FinQ je zvyšovanie finančnej kultúry žiačok, žiakov a mladých ľudí. Má ambíciu rozvíjať inovatívnym prístupom kritický prístup k informáciám, systémové myslenie žiačok a žiakov a pedagogických zamestnancov, komunikačné, poznávacie, logické, prosociálne kompetencie a kompetencie osobnostného rozvoja, ďalej umožní žiakom a žiačkam správne sa rozhodovať a posudzovať otázky a úlohy v kontexte finančného riadenia.
4. Školou sa pre účely tejto zmluvy rozumie základná škola alebo stredná škola zaradená do siete škôl a školských zariadení SR bližšie špecifikovaná v záhlaví tejto zmluvy (ďalej len „škola“ ), resp. súkromná škola, ktorá nie je zaradená do siete škôl a školských zariadení.
5. Nadácia Slovenskej sporiteľne zabezpečuje v spolupráci so školami realizáciu programu FinQ, v súlade s  kurikulárnym dokumentom *Rámec na rozvoj finančnej kultúry žiačok a žiakov*, vlastnou metodológiou a overenými postupmi a didaktickými pomôckami v pilotnom overovaní, ktoré bolo úspešne ukončené v októbri 2021.
6. Všetkým pedagogickým zamestnancom, zapojeným do programu, prinesie program FinQ možnosť rozvoja ich profesijných kompetencií vo vzdelávacom programe inovačného vzdelávania schválenom Ministerstvom školstva, vedy, výskumu a športu SR, v celkovej hodinovej dotácii 55 hodín[[1]](#footnote-1)*,* sadu pripravených metodických, didaktických nástrojov rozvoja kompetencií v oblasti finančnej kultúry.
7. Program prinesie školám možnosť pravidelnej diagnostiky kompetencií žiakov pre 21. storočie, výsledky bude škola získavať na úrovni žiaka, triedy a celej školy.
8. Program prinesie možnosť rodičom, resp. zákonným zástupcom, sledovať pokrok svojho dieťaťa v oblasti rozvoja jeho finančnej kultúry.
9. Program sa uskutočňuje v súlade s platnou legislatívou, *Národným štandardom finančnej gramotnosti, Štátnymi vzdelávacími programami* a odporúčaniami OECD a EK v danej oblasti.
10. Uzatvoreniu tejto zmluvy predchádzalo predbežné prihlásenie škôl do programu FinQ a nasledovný výber škôl.
11. Program FinQ je zameraný na zistenie reálnej úrovne finančnej kultúry žiačok a žiakov na jednotlivých stupňoch vzdelávania; sledovanie dopadu rozvoja finančnej kultúry na čitateľskú gramotnosť, kritické myslenie a kreativitu žiačok a žiakov. Ďalej podporuje medzipredmetové vzťahy v školských vzdelávacích programoch škôl a prispieva k zvýšeniu kvality týchto školských vzdelávacích programov.
12. Program FinQ je vypracovaný a dostupný pre všetky vzdelávacie oblasti a vyučovacie predmety všeobecného vzdelávania. Je ľahko modulovateľný a preto je možné ho používať aj na hodinách odborných predmetov v stredných odborných školách, podľa uváženia príslušného pedagóga. Za týmto účelom je možné v metodických listoch a pracovných listoch pre žiakov robiť úpravy príslušným pedagógom zapojeným do programu FinQ.
13. Pedagogickým zamestnancom, resp. učiteľom sa na účely tejto zmluvy rozumie učiteľ, ktorý bude realizovať program FinQ v triede/triedach, v rámci svojho vyučovacieho predmetu príslušnej vzdelávacej oblasti, a ktorý úspešne absolvoval inovačné vzdelávania v programe FinQ v celkovej hodinovej dotácii 55 hodín.
14. Na účely tejto zmluvy sa vedením školy rozumie riaditeľ školy a koordinátor finančného vzdelávania na škole, resp. iný, riaditeľom školy, poverený zamestnanec, napr. zástupca riaditeľa a pod., ktorí sú zamestnancami školy, zapojenej do programu FinQ.
15. Triedou na účely tejto zmluvy sa rozumie trieda, v ktorej bude implementovaný program FinQ do výchovnovzdelávacieho procesu.
16. Koordinátorom programu FinQ na strane nadácie na účely tejto zmluvy sa rozumie odborný zamestnanec poverený koordináciou všetkých aktivít programu FinQ v komunikácii so školami. Meno, kontakty a forma komunikácie s koordinátorom programu FinQ sú zverejnené na vzdelávacom portáli programu [www.finq.sk](http://www.finq.sk).
17. Metodikom realizovania programu FinQ na strane nadácie na účely tejto zmluvy sa rozumie odborný zamestnanec poverený metodickým usmerňovaním a podporou učiteľov realizujúcich program FinQ. Meno, kontakty a forma komunikácie s metodikom pilotného overovania budú zverejnené na vzdelávacom portáli programu pred začiatkom vzdelávania pedagógov.

**Čl. II.**

**Predmet zmluvy**

**a**

**určenie práv a povinností zmluvných strán**

1. Škola sa v zmysle tejto zmluvy zaväzuje zabezpečiť realizáciu programu FinQ v súlade s jeho hlavným programovým dokumentom - *Rámec na rozvoj finančnej kultúry žiačok a žiakov*, metodológiou a overenými postupmi programu FinQ, za pomoci didaktických pomôcok programu FinQ, a na základe metodického usmerňovania metodikmi a koordinátorom určených nadáciou.
2. Škola realizuje implementáciu programu FinQ v troch fázach (príloha č.1), pričom si vyberie modul implementácie, ktorý škole vyhovuje vzhľadom na jej osobitosti a ciele. Škola zabezpečí, aby bol po ukončení tretej implementačnej fázy, program FinQ dostupný všetkým žiakom školy, počas ich celej školskej dochádzky a minimálne na dvoch vyučovacích predmetoch. Vo FinQ triedach, sa bude aplikovať inovatívny prístup k rozvoju finančnej kultúry žiakov, tzv. akčný prístup.
3. Škola pred každou implementačnou fázou poskytne nadácii presný zoznam žiakov a tried, v ktorých sa bude v danej fáze program FinQ implementovať a presný zoznam učiteľov, ktorí budú program FinQ vo vybraných triedach realizovať. Zoznamy môže škola počas roka aktualizovať, ako aj kontinuálne prihlasovať nových učiteľov na inovačné vzdelávanie v programe FinQ.
4. Zoznamy tried a mená učiteľov FinQ tried pre nasledujúci školský rok dodá škola nadácii podľa vopred dohodnutého harmonogramu, najneskôr do 08. 07. príslušného kalendárneho roka vyplnením údajov na portáli FinQ, resp. na platforme EduQ, v prípade jej využívania školou. V prvom roku implementácie programu FinQ nahlási škola tieto údaje mailom na adresu [kovalova.jana@slsp.sk](mailto:kovalova.jana@slsp.sk) najneskôr do 30. 11. 2021, pričom aj pilotné školy sa nachádzajú od septembra 2021 v prvom roku implementácie programu FinQ.
5. Zmluvné strany sa dohodli, že počet tried, ako aj učiteľov FinQ tried, stanovuje v jednotlivých fázach riaditeľ školy, resp. vedenie školy podľa potrieb a možností školy, pričom zoberie v úvahu odporúčania nadácie. Škola si môže vybrať jej vyhovujúci model implementácie podľa prílohy č. 1 zmluvy. Po ukončení tretej fázy implementácie nahlasuje škola už len nových učiteľov a nových žiakov, príp. zmeny (zmena zamestnávateľa u učiteľa FinQ, prestup žiaka na inú školu a pod.).
6. Škola poskytuje nadácií vždy aktuálne údaje o participujúcich učiteľoch a žiakoch na programe FinQ na portáli programu FinQ a platforme EduQ v prípade jej využívania školou. Presné informácie o postupe budú škole zaslané do konca roka 2021.
7. Škola určí pre účely realizácie programu FinQ dvoch členov vedenia školy (napr. riaditeľ školy a koordinátor finančného vzdelávania na škole), ktorí budú riadiť a koordinovať implementáciu programu FinQ v škole na základe  usmernení vydávaných nadáciou za týmto účelom a komunikovaných riadne a včas pred každou fázou implementácie, resp. počas jej realizácie.
8. Škola zabezpečí do konca tretej fázy implementácie pre každú triedu minimálne dvoch učiteľov, ktorí spĺňajú nasledujúce podmienky:

* sú učiteľmi triedy, kde budú realizovať program FinQ,
* učia minimálne jeden z vyučovacích predmetov v triede, kde budú realizovať program FinQ,
* získajú osvedčenie o inovačnom vzdelávaní v akreditovanom programe inovačného vzdelávania *Rozvoj profesijných kompetencií učiteľov v inovatívnom programe rozvoja kompetencií pre 21. storočie na základe metodológie DaCoSiDe a v programe Nadácie Slovenskej sporiteľne FinQ*  (vzdelávanie ako aj vydanie osvedčenia zabezpečuje učiteľom vybraným do programu FinQ školou nadácia bezodplatne).

V prípade učiteľov predprimárneho a primárneho stupňa vzdelávania môže škola určiť iba jedného učiteľa, ktorý v danej triede zabezpečuje výučbu aspoň dvoch predmetov.

1. Nadácia sa zaväzuje pred začiatkom implementácie programu FinQ v školách a samotným vzdelávaním pedagogických zamestnancov sprístupniť vedeniu škôl FinQ a učiteľom vzdelávací portál programu FinQ, ktorý bude obsahovať vzdelávacie moduly pre účely vzdelávania oboch cieľových skupín a všetky potrebné didaktické pomôcky pre realizovanie programu FinQ.
2. Program FinQ obsahuje povinné časti programu, ktoré sú škole poskytované nadáciou bezodplatne a fakultatívne časti, ktorých sprístupnenie podlieha finančnému príspevku škôl, resp. ich zriaďovateľov.
3. Nadácia sa zaväzuje poskytovať škole informácie o realizácii a podmienkach aktivít riadne a včas. V prípade, že škola nemôže danú aktivitu realizovať v súlade s návrhom zo strany nadácie, obráti sa bezodkladne na nadáciu a požiada o úpravu danej aktivity v zmysle podmienok a možností jej realizácie na škole.
4. Nadácia sa v rámci povinných aktivít zaväzuje zabezpečiť:

* vzdelávanie pedagogických a odborných zamestnancov v rozsahu 55 hodín, ktoré je ukončené vydaním osvedčenia o absolvovaní inovačného vzdelávania (program obsahuje vzdelávacie moduly pre vedenie školy a vzdelávacie moduly pre pedagógov v jednotlivých vzdelávacích oblastiach podľa výberu pedagógov),
* vydanie certifikátov a osvedčení pre vedenie škôl a pedagogických zamestnancov,
* sadu metodických listov pre učiteľov pre jednotlivé vzdelávacie oblasti a referenčné úrovne (A1–B2), ktorá bude každoročne aktualizovaná a rozširovaná podľa požiadaviek škôl,
* sadu pracovných listov pre žiakov pre jednotlivé vzdelávacie oblasti a referenčné úrovne (A1–B2), ktorá bude každoročne aktualizovaná a rozširovaná podľa požiadaviek škôl,
* elektronické verzie (pdf formát) didaktickej pomôcky pre žiakov Moje portfólio FinQ (úrovne A1-B2),
* kontinuálnu koordinačnú a metodickú podporu pre vedenie škôl a učiteľov,
* komunikáciu výsledkov diagnostiky a certifikácie v prípade zapojenia do fakultatívnych komponentov,
* poskytovanie súčinnosti v komunikácii medzi školou a zriaďovateľom, prípadne inou organizáciou pri zabezpečovaní finančných príspevkov na fakultatívne časti programu,
* semináre, konferencie, eventy pre cieľové skupiny,
* reprezentáciu škôl FinQ v medzinárodných programoch OECD a EK,
* vydanie značky kvality programu FinQ.

1. Nadácia zabezpečí v spolupráci s odborným partnerom Eduawen Europe realizáciu a poskytovanie fakultatívnych častí programu FinQ, ktoré podliehajú finančnému príspevku zo strany škôl, resp. zriaďovateľa a je možné ich získať z rôznych projektov, ako napr. Plán obnovy, Európske sociálne fondy, Erasmus+, Granty EHP a Nórska a pod., v rozsahu:

* Interaktívna elektronická platforma pre riadenie kvality programu FinQ (platforma EduQ), t. j.:
  + možnosť získavania informácie o reálnej úrovni dosiahnutia kompetencií žiakov pre 21. storočie v kontexte finančného vzdelávania na úrovni žiaka, triedy, školy a porovnania v rámci SR,
  + hybridné vzdelávanie žiakov v online priestore,
  + využívanie všetkých metodík a didaktických pomôcok v interaktívnej podobe,
  + interaktívne komplexné administrovanie a koordináciu vzdelávania žiakov a pedagogických zamestnancov,
  + pravidelné reporty zo vzdelávania dostupné zriaďovateľovi, vedeniu školy a učiteľom;
  + možnosť využívania hodnotiacich nástrojov,
  + interaktívne prepojenie vzdelávania na Moje portfólio FinQ,
  + zabezpečenie online spolupráce všetkých učiteľov zapojených do programu FinQ v rámci SR,
  + zabezpečenie spolupráce vedenia škôl a zriaďovateľov v rámci SR,
  + zverejňovanie najlepších prác žiakov,
  + výmenu príkladov dobrej praxe medzi školami navzájom,
  + personalizáciu vzdelávacích potrieb školy (vytváranie metodických materiálov a učebných materiálov podľa potrieb a zadania danej školy) a pod.
* interaktívna didaktická pomôcka pre žiakov eMoje portfólio FinQ určená pre sebahodnotenie žiaka v troch variantoch podľa veku a referenčnej úrovne kompetencií žiakov; pomocou portfólia žiak sleduje svoj pokrok a rozvoj kompetencií v programe FinQ; zakladá si svoje práce, výstupy; interaktívne sa dokáže vzdelávať aj mimo povinnej školskej dochádzky; zakladá si svoje úspechy, certifikáty, osvedčenia, diplomy a pod. formou zbierky dokladov; vytvára si svoj vzdelávací profil v kontexte rozvoja kompetencií pre 21. storočie; disponuje pasom, v ktorom je zaznamenaná jeho reálna dosiahnutá úroveň FinQ kompetencií; umožňuje rodičovi, resp. zákonnému zástupcovi sledovať pokrok dieťaťa v reálnom čase; portfólio môže slúžiť aj na reprezentáciu už dosiahnutých úspechov žiaka;
* prístup k certifikácii úrovne finančných kompetencií žiakov na škále A1-B2; certifikácia je odporúčaná v 5. ročníku a 8. ročníku základnej školy, v 2. ročníku odborov stredných odborných škôl bez maturitnej skúšky, v 3. ročníku stredných škôl a vo 4. ročníku bilingválnych programov stredoškolského vzdelávania.

1. Nadácia sa zaväzuje zabezpečiť všetky povinné aktivity bezodplatne s náležitou odbornosťou riadne a včas podľa vopred dohodnutého harmonogramu implementácie programu a v súlade s odporúčaniami a usmerneniami, ktoré si nadácia a škola vopred dohodnú pri realizácii programu FinQ.
2. Škola sa zaväzuje poskytnúť súčinnosť nadácii pri realizácii programu FinQ v súlade so Zmluvou o spolupráci.
3. Škole podpisom Zmluvy o spolupráci nevzniká povinnosť realizovať fakultatívne časti programu FinQ (uvedené v bode 13), i keď sú nadáciou odporúčané k úspešnej komplexnej realizácii programu. V prípade záujmu o fakultatívne časti finančný príspevok, ako aj vytvorenie záväznej objednávky bude prebiehať formou objednania týchto častí na portáli [www.eduq.sk](http://www.eduq.sk), pričom škola dostane všetky potrebné informácie v manuáli, ktorý jej bude komunikovaný najneskôr do 10.12. príslušného kalendárneho roka.
4. Zmluvné strany sa dohodli, že vzájomná komunikácia súvisiaca s predmetom tejto zmluvy bude realizovaná písomnou formou prostredníctvom web sídla a vzdelávacieho portálu programu FinQ, resp. poštovou zásielkou, ak nadácia neurčí inak. V prípade využívania portálu EduQ môže vzájomná komunikácia prebiehať prostredníctvom tejto platformy.
5. Nadácia môže určiť, že vzájomná písomná komunikácia súvisiaca s  touto zmluvou môže prebiehať aj elektronicky, prostredníctvom emailu. Ak nadácia určí elektronickú formu komunikácie prostredníctvom emailu, zmluvné strany sa zaväzujú vzájomne písomne oznámiť svoje emailové adresy, ktoré budú v rámci tejto formy komunikácie záväzne používať.
6. Škola súhlasí s tým, že ako mimoriadny spôsob doručovania písomných zásielok - doručovanie osobne alebo prostredníctvom kuriéra, je možné výlučne v úradných hodinách do podateľne školy a nadácie.
7. Zmluvné strany sa dohodli, že vzájomná komunikácia bude prebiehať v slovenskom jazyku.
8. Zmluvné strany sa zaväzujú, že budú pre vzájomnú písomnú komunikáciu používať poštové adresy uvedené v záhlaví tejto zmluvy okrem prípadov, v ktorých si dohodnú aj iné doručovanie písomností (elektronická pošta, portál).

**Čl. III.**

**Trvanie zmluvy, možnosti ukončenia zmluvného vzťahu**

1. Zmluva nadobúda platnosť a účinnosť dňom jej podpísania zmluvnými stranami.
2. Zmluva sa uzatvára na dobu neurčitú s účinnosťou odo dňa jej podpisu.
3. Zmluvné strany môžu ukončiť svoj zmluvný vzťah dohodou alebo výpoveďou.
4. Výpoveď zmluvy zo strany školy alebo nadácie možno vykonať s jednomesačnou výpovednou lehotou, pričom táto lehota začína plynúť od prvého dňa mesiaca nasledujúceho po dátume doručenia výpovede nadácii alebo škole.
5. Výpovede sa doručujú s doručenkou do vlastných rúk, prípadne cestou podateľne, ktorá prijatie potvrdí vyznačením dátumu o jej prevzatí od druhej zmluvnej strany.

**Čl. IV**

**Záverečné ustanovenia**

1. Neplatnosť niektorých častí ustanovení tejto zmluvy nemá vplyv na platnosť zmluvy ako celku.
2. Vzťahy touto zmluvou výslovne neupravené sa budú riadiť príslušnými ustanoveniami Obchodného zákonníka, subsidiárne ustanoveniami Občianskeho zákonníka ako i súvisiacimi všeobecne záväznými právnymi predpismi.
3. Táto zmluva je vyhotovená v 2 rovnopisoch, z ktorých 1 rovnopis obdrží nadácia  a 1 rovnopis škola.
4. Zmluvné strany súhlasia so skutočnosťou, že táto zmluva môže byť zverejnená aj na webovej stránke zmluvných strán a jeho nadriadených orgánov v zmysle príslušných právnych predpisov a taktiež bude zverejnená v zmysle ustanovenia § 47a Občianskeho zákonníka a § 5a zákona o slobodnom prístupe k informáciám.
5. Zmluvné strany vyhlasujú, že si túto zmluvu prečítali, jej obsahu porozumeli, neuzatvárajú ju v tiesni ani za nápadne nevýhodných podmienok, ich prejavy vôle sú slobodné a určité a zmluvná voľnosť nebola ničím obmedzená. Na znak toho obe zmluvné strany túto zmluvu podpísali.

V Trebišove dňa ................................ V Bratislave dňa ..............................

Za realizátora Za poskytovateľa

........................................................... ............................................................

riaditeľ/riaditeľka správkyňa nadácie

*Prílohy:*

1. *Modely implementácie programu FinQ*

1. P*o ukončení získajú učitelia zákonný nárok na 3% príplatok k platu, pričom sa kumuluje s inými príplatkami z profesijného rozvoja do celkovej výšky 12%. Ak už učiteľ 12% dosiahol, je možné tieto 3% preniesť do doby po ukončení nároku na 12% finančného ohodnotenia k platu.* [↑](#footnote-ref-1)